Dagur B. Eggertsson hefur ekki svarað tveggja mánaða gömlu bréfi frá Öryrkjabandalaginu . VÍSIR / ANTON BRINK Dagur B. Eggertsson borgarstjóri hefur enn ekki svarað bréfi Öryrkjabandalags Íslands frá 15. janúar síðastliðnum þar sem borgin er krafin um afturvirka leiðréttingu á sérstökum húsaleigubótum . Öryrkjabandalagið segir Reykjavíkurborg hunsa kröfur bandalagsins . Forsaga málsins er sú að Reykjavíkurborg neitaði að greiða sérstakar húsaleigubætur til öryrkja sem bjuggu í íbúðum á vegum Brynju , hússjóðs ÖBÍ . Brynja er sjálfseignarstofnun á vegum ÖBÍ sem á nú ríflega 800 íbúðir . ÖBÍ lagði borgina með dómi sem kveðinn var upp í júní árið 2016 . Framkvæmd Reykjavíkurborgar að greiða þeim ekki sérstakar húsaleigubætur var ólögleg . Frá þeim tíma hefur hins vegar gengið illa að fá réttlætinu fullnægt að fullu að mati öryrkja . „ Það er margt sem okkur þykir miður hvað þetta varðar , “ segir Aðalsteinn Sigurðsson , lögmaður ÖBÍ . „ Fyrir það fyrsta greiðir Reykjavíkurborg ekki dráttarvexti nema fjögur ár aftur í tímann og ber fyrir sig fyrningu . “ „ Annað , sem er aðeins ljótara , er að Reykjavíkurborg greiðir aðeins út þessar sérstöku húsaleigubætur aftur í tímann fyrir þá sem hafa fengið skriflega neitun . “ Að mati Öryrkjabandalagsins hefur Reykjavíkurborg unnið þannig að þeim sem ætluðu sér að sækja um sérstakar húsaleigubætur hjá borginni hafi verið snúið við í dyrunum og sagt að það hefði ekkert upp á sig að sækja um því þau fengju neitun borgarinnar . „ Aðilinn sem stefndi málinu upphaflega þurfti að fara þrisvar sinnum til að sækja um sérstakar húsaleigubætur , “ segir Aðalsteinn . „ Í þriðja skiptið fékk hún lögmann með sér og þá fékk hún að sækja um . “ Því er nokkuð stór hópur sem telur sig hlunnfarinn af ólögmætri framkvæmd Reykjavíkurborgar . Öryrkjabandalagið hefur reynt að krefjast úrbóta fyrir þann hóp með litlum eða engum árangri . Þær upplýsingar fengust frá borginni að borgarstjóri hafi vísað erindinu inn á velferðarsvið til skoðunar og til borgarlögmanns . Verið sé að vinna svar en þetta sé flókið mál og verið sé að fara varlega . Ekki náðist í Dag B. Eggertsson borgarstjóra við vinnslu fréttarinnar .